ตลาดเอเชียเปิดบวก นักลงทุนจับตาตัวเลขจ้างงานสหรัฐฯ
ตลาดหุ้นเอเชียส่วนใหญ่เปิดบวกเช้านี้ หลังนักลงทุนจับตาตัวเลขจ้างงานนอกภาคเกษตรสหรัฐฯ
ตลาดหุ้นเอเชียส่วนใหญ่เปิดบวกเช้านี้ หลังนักลงทุนจับตาตัวเลขจ้างงานนอกภาคเกษตรสหรัฐฯ
6 พ.ค. 2564

ตลาดหุ้นเอเชียเปิดบวกเป็นส่วนใหญ่ในวันนี้ ขณะที่นักลงทุนจับตาการรายงานข้อมูลตัวเลขการจ้างงานนอกภาคเกษตรของสหรัฐที่จะเปิดเผยในสัปดาห์นี้ ซึ่งจะเป็นสัญญาณบ่งชี้ว่า ธนาคารกลางสหรัฐ (เฟด) จะยังคงต้องมีมาตรการให้ความช่วยเหลือทางเศรษฐกิจต่อไปอีกนานเพียงใด
ดัชนี SSE Composite ตลาดหุ้นจีนเปิดวันนี้ที่ 3,446.07 จุด ลดลง 0.79 จุด หรือ -0.02%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 29,024.01 จุด เพิ่มขึ้น 211.38 จุด หรือ +0.73% และดัชนี HSI ตลาดหุ้นฮ่องกงเปิดวันนี้ที่ 28,647.97 จุด เพิ่มขึ้น 229.99 จุด หรือ +0.81%
นักลงทุนจับตาการรายงานตัวเลขการจ้างงานนอกภาคเกษตรของสหรัฐในเดือนเม.ย. ซี่งมีกำหนดเปิดเผยในวันศุกร์นี้ ขณะที่นักวิเคราะห์คาดการณ์ว่าตัวเลขดังกล่าว จะเพิ่มขึ้นแตะที่ 1 ล้านตำแหน่ง หลังจากที่เพิ่มขึ้น 916,000 ตำแหน่งเมื่อเดือนมี.ค.ที่ผ่านมา
ด้านนายริชาร์ด คลาริดา รองประธานธนาคารกลางสหรัฐให้สัมภาษณ์ในรายการ Closing Bell ทางสถานีโทรทัศน์ CNBC ว่า ภาพรวมตัวเลขการจ้างงานในสหรัฐยังคงมีแนวโน้มที่ดีขึ้นเรื่อยๆ แต่ก็ยังจำเป็นต้องมีความคืบหน้าในระดับที่มากพอก่อนที่ธนาคารกลางสหรัฐจะมั่นใจได้ว่า จะสามารถลดระดับการให้ความช่วยเหลือทางเศรษฐกิจที่เคยทำมาตั้งแต่เกิดการระบาดของโควิด-19
 